Demarinaiset antaa tunnustuksen tasa-arvotyössä ansioituneelle miespoliitikolle.

Mikkel Näkkäläjärvi on Risto Rohkea vuosimallia 2018, Hussein al-Taee puolestaan 2019. Jukka-Pekka Flander, Pete Anikari

Sosiaalidemokraattiset Naiset -järjestö (Demarinaiset) jakaa vuosittain Risto Rohkea -nimisen tunnustuksen. Risto Rohkea on ennen kaikkea palkinto tasa-arvotyöstä.

Palkinnon viimeisimmät saajat ovatkin olleet esillä mediassa, mutta varsin huonossa valossa. Viime viikkoina ja päivinä on nimittäin uutisoitu laajasti kahden SDP-poliitikon historiasta.

Mikkel Näkkäläjärvi oli vuoden 2018 Risto Rohkea. Hussein al-Taee puolestaan voitti palkinnon aiemmin tänä vuonna.

Kansanedustaja al-Taeen kielsi ensin esiin nousseiden solvaavien Facebook-kirjoituksien aitouden. Kuukausien valehtelun jälkeen hän kuitenkin taipui ja myönsi virheensä.

Näkkäläjärvi puolestaan valehteli puolueelleen tuomioistaan. Kun Helsingin Sanomat nosti eurovaaliehdokkaisen syytteitä ja tuomioita esiin, hän myönsi olleensa mukana tappamassa raa’asti kissaa kaveriporukkansa kanssa vuonna 2006. Hänet on myös tuomittu törkeästä rattijuopumuksesta.

Kahden ”Risto Rohkean” maine on siis ottanut tuntuvan osuman.

Aiheeseen tarttui myös perussuomalaisten puheenjohtaja Jussi Halla-aho tviitillään tiistaina.

Jos alla oleva tviitti ei näy sen voi katsoa tästä linkistä.

– Tämä on kyllä aika hauska. Demarinaisilla on joko varsin tarkka silmä tai sitten käänteinen Midaan kosketus. Täytyykin katsoa tarkkaan, kuka saa tunnustuksen ensi vuonna, Halla-aho sivalsi.

Tviitin yhteyteen oli liitetty kuvat Näkkälärvestä ja al-Taeesta.

Iltalehti ei tavoittanut Demarinaisia kommentoimaan aihetta.